31999D0177
L 056/47
JURNALUL OFÍCIAL AL UNIUNII EUROPENE
DECIZIA COMISIEI
din 8 februarie 1999
de stabilire a condițiilor derogatorii pentru lăzile din plastic și paleții din plastic de la nivelurile de concentrație în metale grele stabilite prin Directiva 94/62/CE privind ambalajele și deșeurile din ambalaje
[notificată cu numărul C(1999) 246]
(Text cu relevanță pentru SEE)
(1999/177/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile din ambalaje (1), în special articolul 11 alineatul (3),
întrucât lăzile din plastic și paleții din plastic constituie un caz practic semnificativ în care se pot aplica respectivele condiții;
întrucât refolosirea ambalajelor și reciclarea deșeurilor din ambalaje sunt obiective fundamentale ale respectivei directive;
întrucât condițiile necesare pentru ca un ambalaj nou să beneficieze de derogare trebuie să se aplice, în general, tuturor ambalajelor din lanțul în care se introduce ambalajul nou;
întrucât derogarea trebuie să expire la 10 ani după intrarea sa în vigoare, cu excepția cazului când se hotărăște prelungirea ei conform procedurii prevăzute la articolul 21 din Directiva 94/62/CE;
întrucât măsurile prevăzute în prezenta decizie sunt în conformitate cu avizul comitetului instituit în temeiul articolului 21 din Directiva 94/62/CE,
ADOPTĂ PREZENTA DECIZIE:
Articolul 1
Prezenta decizie se aplică tuturor ambalajelor care intră sub incidența Directivei 94/62/CE și are drept scop stabilirea condițiilor în care nivelurile de concentrație stabilite la articolul 11 din Directiva 94/62/CE pot, fără a aduce atingere derogărilor prevăzute la articolul 22 din Directiva 94/62/CE, să nu se aplice lăzilor din plastic și paleților din plastic utilizați în circuitele de produse aflate într-un lanț închis și controlat.
Articolul 2
În sensul prezentei decizii:
-
se aplică definițiile stabilite la articolul 3 din Directiva 94/62/CE;
-
„introducere intenționată” înseamnă utilizarea intenționată a unei substanțe în formula unui ambalaj sau a unui element din ambalaj, atunci când se dorește prezența sa permanentă în ambalajul final sau în elementul ambalajului, cu scopul de a conferi o caracteristică, un aspect sau o calitate specifică materialului. Folosirea materialelor reciclate ca materie primă în fabricarea ambalajelor noi, în cazul în care unele părți din materialul reciclat ar putea conține o anumită cantitate de metale admise, nu este considerată introducere intenționată;
-
„prezență accidentală” înseamnă prezența fortuită a unui metal în ambalaj sau într-un element al ambalajului;
-
„circuite de produse aflate într-un lanț închis și controlat” înseamnă circuitele de produse în care produsele circulă în interiorul unui sistem controlat de refolosire și distribuție și în care materialele reciclate provin doar din aceste elemente ale lanțului, astfel încât introducerea materialelor exterioare corespunde strictului minim realizabil din punct de vedere tehnic și din care aceste elemente nu pot fi retrase decât după o procedură autorizată în mod expres, în scopul obținerii unei rate de retur optime.
Articolul 3
Suma nivelurilor de concentrație în plumb, cadmiu, mercur și crom hexavalent a lăzilor din plastic și a paleților din plastic poate să depășească limitele de 600 ppm, 250 ppm și 100 ppm în greutate, dacă aceste ambalaje îndeplinesc toate condițiile stabilite la articolele 4 și 5 din prezenta decizie.
Articolul 4
Lăzile din plastic și paleții din plastic care beneficiază de derogarea prevăzută de prezenta decizie trebuie să fie fabricate după un procedeu de reciclare controlat, utilizându-se materiale reciclate provenind doar de la alte lăzi din plastic și paleți din plastic și pentru care introducerea de materiale exterioare corespunde strictului minim realizabil din punct de vedere tehnic, care nu trebuie să reprezinte mai mult de 20 % din greutatea totală. Părțile returnate care nu se mai pot refolosi sunt tratate conform articolului 5 din prezenta decizie.
Introducerea intenționată a plumbului, cadmiului, mercurului sau a cromului hexavalent nu poate interveni în procesul de fabricație sau distribuire, dar se poate tolera, în schimb, prezența accidentală a unuia dintre aceste metale.
Depășirea limitelor stabilite pentru concentrația în metale grele a lăzilor din plastic și a paleților din plastic care intră sub incidența prezentei derogări nu este autorizată decât dacă este rezultatul adăugării de materiale reciclate.
Articolul 5
Lăzile din plastic și paleții din plastic care intră sub incidența prezentei decizii trebuie să fie introduse într-un sistem controlat de distribuție și refolosire, în conformitate cu condițiile enunțate în continuare:
lăzile din plastic și paleții din plastic noi care conțin metale admise sunt identificate într-o manieră permanentă și vizibilă;
se instituie un sistem de inventariere și arhivare care include o metodă de contabilizare a obligațiilor de reglementare și financiare, în scopul de a atesta documentar conformitatea ambalajelor cu prezenta decizie, inclusiv în ceea ce privește rata de retur a ambalajelor, adică procentajul părților recuperabile care nu sunt trecute la rebut după utilizare, ci sunt returnate producătorului, centrului de ambalare sau umplere sau unui reprezentant autorizat, procentaj care trebuie să fie cât mai ridicat posibil, dar în nici un caz mai mic de 90 % din durata de viață a lăzilor din plastic și a paleților din plastic. Acest sistem ține evidența tuturor părților refolosibile puse în și scoase din circulație;
toate părțile returnate care nu mai sunt refolosibile sunt fie eliminate conform unei proceduri aprobate în mod expres de către autoritățile competente, fie reciclate printr-un procedeu de reciclare controlat, în care materialul reciclat este alcătuit din lăzi din plastic și paleți din plastic provenind din circuit, iar introducerea unei cantități de materiale exterioare corespunde strictului minim realizabil din punct de vedere tehnic, care nu trebuie să reprezinte mai mult de 20 % din greutatea totală;
fabricantul sau reprezentantul său autorizat redactează în fiecare an o declarație scrisă de conformitate, cuprinzând un raport anual care ilustrează maniera în care au fost respectate cerințele prezentei decizii. În acest raport figurează eventualele schimbări aduse sistemului și reprezentanților autorizați;
fabricantul sau reprezentantul său autorizat păstrează această documentație la dispoziția autorităților naționale competente, pentru o perioadă minimă de patru ani, în scopul inspecției;
în cazul în care nici fabricantul, nici reprezentantul său autorizat nu este stabilit pe teritoriul Comunității, obligația de a păstra documentele tehnice la dispoziția autorităților revine persoanei care comercializează produsul pe piața comunitară.
Articolul 6
Cerințele menționate anterior privesc derogările de la articolul 11 din Directiva 94/62/CE și nu aduc atingere procedurilor de evaluare a conformității prevăzute la articolul 9 din directiva respectivă.
Articolul 7
Prezenta decizie expiră la zece ani după intrarea sa în vigoare.
Articolul 8
Statele membre întocmesc rapoarte în legătură cu măsurile practice, cuprinzând și controale, inspecții etc., pe care le efectuează în cadrul raportului ce trebuie transmis conform articolului 17 din Directiva 94/62/CE.
Articolul 9
Prezenta directivă se adresează statelor membre.
Adoptată la Bruxelles, 8 februarie 1999.